bluuebunny/crossref_metadata_2025 huggingface dataset:
Συναισθηματικοί πράκτορες σε περιβάλλοντα ηλεκτρονικής μάθησης για άτομα με μαθησιακές δυσκολίες και διαταραχές προσοχής
Authors: Χατζάρα Κωνσταντίνα
Published: September 2021

Η παρούσα διατριβή παρουσιάζει μια ανθρωποκεντρική προσέγγιση σε περιβάλλοντα ηλεκτρονικής αυτο-ρυθμιζόμενης μάθησης που προσομοιάζουν τη συναισθηματική επικοινωνία, με στόχο να γίνει πιο ευχάριστη και αποδοτική η μαθησιακή διαδικασία. Η έρευνα ισχυρίζεται ότι η υποστήριξη προς τον εκπαιδευόμενο είναι απαραίτητη και όχι απλώς επιθυμητή, καθώς άλλες μελέτες έχουν υποδείξει ότι η έλλειψή της προκαλεί σοβαρά προβλήματα στην πρόσληψη της γνώσης (Azevedo & Hadwin, 2005. Azevedo & Cromley, 2004). Αν και υπάρχουν έρευνες που εστιάζουν στον τρόπο ενσωμάτωσης της υποστήριξης σε τεχνολογικά περιβάλλοντα (Kinnebrew et al, 2013), υπάρχουν περιορισμένες έρευνες για τη συναισθηματική υποστήριξη των χρηστών που, όπως έχει καταδειχθεί (Maldonado et al., 2005), υποστηρίζει και βελτιώνει τη μάθηση. Διερευνούμε την ενσωμάτωση ενός ΕΣΠ που αντιπροσωπεύεται από έναν συνθετικό χαρακτήρα με πολυμεσικές δυνατότητες οι οποίες προσομοιάζουν την ανθρώπινη συμπεριφορά. Ο πράκτορας έχει στόχο να παρέχει γνωστική υποστήριξη σε χρήστες με Μαθησιακές Δυσκολίες (ΜΔ) και Διαταραχές Προσοχής (ΔΠ) και έχει σχεδιαστεί για να φιλοξενήσει αρχές και πρακτικές της αυτο-ρυθμιζόμενης μάθησης. Εξετάζουμε τις βασικές αρχές της αυτο-ρυθμιζόμενης μάθησης, η οποία, με τη σειρά της, λειτουργεί ως βάση για τον σχεδιασμό και την υλοποίηση του συστήματός μας. Για να σχεδιάσουμε και να υλοποιήσουμε την παιδαγωγική συμπεριφορά του πράκτορα, χρησιμοποιήσαμε τον κύκλο μάθησης του Kolb (1984), ο οποίος παρέχει ένα παιδαγωγικό πλαίσιο που καθορίζει τις αρχές λειτουργίας του πράκτορα. Για τις ανάγκες της έρευνας υλοποιήθηκε εφαρμογή κατά την οποία το μαθησιακό υλικό παρουσιάζεται με τη μορφή ηλεκτρονικού βιβλίου και ο πράκτορας τοποθετείται στο περιβάλλον με στόχο να δρα ως σύμβουλος μάθησης και ως εμψυχωτής. Η μελέτη αναφέρεται σε φοιτητές της ανώτατης εκπαίδευσης στον τομέα της τεχνολογίας των πληροφοριών. Η εφαρμογή αξιολογήθηκε από εικοσιτέσσερις φοιτητές της τριτοβάθμιας εκπαίδευσης με ΜΔ και ΔΠ. Η συγκεκριμένη ομάδα μάθησης έχει ειδικά χαρακτηριστικά που έρχονται σε αντίθεση με τις αρχές της αυτο-ρυθμιζόμενης μάθησης. Ο πράκτορας σχεδιάστηκε τρισδιάστατα και έχει τη δυνατότητα: α) να αντιλαμβάνεται τα συναισθήματα των χρηστών, β) να αντιδρά ανάλογα, γ) να προσαρμόζει τη συμπεριφορά του σύμφωνα με το μοντέλο μαθητή που έχει ως εκπαιδευόμενο.Η ανάλυση των αποτελεσμάτων καταδεικνύει ότι η συναισθηματική επικοινωνία που επιτεύχθηκε βελτίωσε την επικοινωνία μεταξύ των χρηστών της συγκεκριμένης ομάδας μάθησης και του μαθησιακού περιβάλλοντος, παρέχοντας γνωστική υποστήριξη στους χρήστες. Τρεις παράγοντες εξετάζονται: α) η ικανοποίηση του χρήστη από το σύστημα, β) η απόδοση του εκπαιδευόμενου στη μάθηση, γ) η βελτίωση της επικοινωνίας ανάμεσα στον εκπαιδευόμενο και το σύστημα. Τέλος, εξετάζονται δύο εκδοχές του συστήματος: η πρώτη χρησιμοποιεί πράκτορα με συναισθηματική συμπεριφορά και η δεύτερη με ουδέτερη συμπεριφορά.
Ενεργειακή αξιοποίηση αποβλήτων ελαιοτριβείων
Authors: Μπαμπαλιούτας Κωνσταντίνος
Published: September 2021

Στην παρούσα διδακτορική διατριβή παρουσιάζεται η εφαρμογή της οξειδωτικής διεργασίας του αντιδραστηρίου Fenton συνδυασμένη με αναερόβια χώνευση για την επεξεργασία υγρών αποβλήτων 3φασικου ελαιοτριβείου. Αρχικά, στο δείγμα υγρού αποβλήτου πραγματοποιήθηκε προεπεξεργασία με χημική οξείδωση σε έναν αντιδραστήρα συνεχούς ανάδευσης με το αντιδραστήριο Fenton όπου ο σχετικός λόγος των αντιδραστηρίων μεταβαλλόταν (H2O2/FeSO4 7H2O), ανάλογα με τις χρησιμοποιούμενες συγκεντρώσεις τους, οι οποίες διαμόρφωναν και την τελική συγκέντρωση υδρογονοκατιόντων (pH) στο διάλυμα, υπό ελεγχόμενη θερμοκρασία. Κατά τη διάρκεια κάθε πειράματος, υπολογιζόταν η επί τοις εκατό απομείωση του οργανικού άνθρακα του αποβλήτου (%TOC) και η επί τοις εκατό απομείωση των φαινολικών ενώσεων (%TPC), ενώ στο τέλος κάθε πειράματος υπολογιζόταν η ψευδοσταθερά Α΄ τάξεως Απόδοσης Ελάττωσης Φαινολικών Ενώσεων (kTPC) και η ψευδοσταθερά Α΄ τάξεως Αφομοίωσης Οργανικού Άνθρακα (kTOC). Αυτή η προωθημένη οξειδωτική επεξεργασία επέτρεπε την επίτευξη μειώσεων της τάξης περίπου 85% και 30% των συνολικών φαινολικών ενώσεων και του συνολικού οργανικού άνθρακα αντίστοιχα. Ακολούθως, η προεπεξεργασμένη ποσότητα του υγρού αποβλήτου οδηγούνταν σε αναερόβιο χωνευτήρα, ο οποίος περιείχε ενεργή βιολογική λάσπη, όπου υποβαλλόταν σε βιολογική επεξεργασία μέσω αναερόβιας χώνευσης. Η ενεργότητα της βιολογικής λάσπης ελεγχόταν σε τακτά χρονικά διαστήματα και διατηρούταν σε επιθυμητά επίπεδα με την προσθήκη οξικού οξέος ή προσθήκη επιπλέον λάσπης από ενεργό αντιδραστήρα. Οι συνθήκες λειτουργίας του αναερόβιου αντιδραστήρα ήταν θερμοκρασία 35 oC και χρόνος συγκράτησης οργανικών στερεών 80 ημέρες.Κατά τη διάρκεια της αναερόβιας διεργασίας, μελετήθηκε η κινητική αυτής με τη χρήση μοντέλου τύπου Monod και καταγραφόταν ο επιτυγχανόμενος μέγιστος ρυθμός βιοαποικοδομησιμότητας του υγρού αποβλήτου,kmax,(d^(-1)) και η παραγωγή μεθανίου Qmeth (lCH4/l αποβλήτου). Μετά από αριστοποίηση των υπόψη παραμέτρων, οι τιμές που προέκυψαν ήταν kmax = 0,454 d-1 και Qmeth = 19,86 lCH4/l αποβλήτου.Η προαναφερθείσα αριστοποίηση των παραμέτρων επιτεύχθηκε με την εφαρμογή της θεωρίας του παραγοντικού σχεδιασμού πειραμάτων, όπου προσδιορίστηκε αρχικά η επίδραση κάποιων βασικών παραγόντων της διεργασίας, οι οποίοι θεωρούνται ως οι παράμετροι ελέγχου (controlling parameters) της αποτελεσματικότητας της οξειδωτικής επεξεργασίας. Αυτοί οι παράμετροι είναι οι αρχικές συγκεντρώσεις [Η2Ο2] , [FeSO4.7H2O] και o υδραυλικός χρόνος παραμονής του υγρού αποβλήτου εντός του χωνευτήρα, Θ. Τα πλεονεκτήματα της χρήσης του παραγοντικού σχεδιασμού ήταν ο προσδιορισμός της επίδρασης κάθε ανεξάρτητης μεταβλητής, αλλά επίσης εάν συνδυάζονται στον επηρεασμό των εξαρτημένων μεταβλητών (kmax Qmeth), καθώς και η αριστοποίηση τους, στις τιμές που προαναφέρθηκαν.
Η αναθεώρηση της κοινής αγροτικής πολιτικής και οι επιπτώσεις στην γεωργική παραγωγή με έμφαση στην καλλιέργεια των σιτηρών
Authors: Μαρκόπουλος Θεόδωρος
Published: September 2021

Η παρούσα διατριβή μελέτησε τις επιπτώσεις που προκάλεσε η αναθεώρηση της ΚΑΠ του 2003 στην γεωργική παραγωγή, με έμφαση τις καλλιέργειες των σιτηρών, στην περιφέρεια Ανατολικής Μακεδονίας & Θράκης. Η καινοτομία της έρευνας έγκειται στο γεγονός ότι τα στοιχεία της έρευνας συγκεντρώθηκαν, όχι από τους ίδιους τους γεωργούς, οι οποίοι έχουν υποστεί τις συνέπειες της αναθεώρησης της ΚΑΠ αλλά από τους γεωπόνους, οι οποίοι είναι οι υπεύθυνοι επιστήμονες των Σημείων Πώλησης γεωργικών φαρμάκων, λιπασμάτων και λοιπών εφοδίων. Για την επίτευξη των στόχων της παρούσας διατριβής, έγινε εκτενής ανασκόπηση της διεθνούς βιβλιογραφίας και πραγματοποιήθηκε ποιοτική έρευνα προκειμένου για την διαμόρφωση του ερωτηματολογίου με το οποίο διεξήχθη, στη συνέχεια, η ποσοτική έρευνα, με προσωπικές συνεντεύξεις. Το ποσοστό απαντήσεων ανήλθε σε 67 % του συνόλου των επιστημόνων που είναι υπεύθυνοι στα Σημεία Πώλησης της περιφέρειας. Το Μοντέλο Δομικών Υποθέσεων θεωρήθηκε το κατάλληλο στατιστικό εργαλείο και επιλέχθηκε για την ανάλυση της ποσοτικής έρευνας, κατόπιν της Παραγοντικής Ανάλυσης, η οποία προηγήθηκε. Με βάση τα αποτελέσματα καταγράφηκαν, με επιτυχία, οι σημαντικές επιπτώσεις σε περιφερειακό επίπεδο και η συσχέτιση, του Τρόπου Καλλιέργειας, της Παραγωγής και της Διάθεσης των σιτηρών, όπως αυτές διαμορφώθηκαν μετά τις επιδράσεις που δέχθηκαν από την εφαρμογή της αναθεωρημένης ΚΑΠ με την Τοπική Οικονομία. Επίσης, καταγράφηκαν οι επιπτώσεις της αναθεώρησης της ΚΑΠ, της εφαρμογής της Πολλαπλής Συμμόρφωσης και των Χρηματοδοτικών Μέτρων με τα Σημεία Πώλησης. Επίσης μελετήθηκε και η συσχέτιση μεταξύ Σημείων Πώλησης και Τοπικής Οικονομίας. Από τις επτά (7) υποθέσεις που διατυπώθηκαν, με βάση τις εξαγγελίες της ΕΕ κατά την ανακοίνωση της συγκεκριμένης αναθεώρησης, , πέντε(5) έγιναν δεκτές, ενώ δύο (2) απερρίφθησαν. Παράλληλα, διατυπώθηκε οικονομετρική σχέση η οποία συσχετίζει την Αναθεώρησητης ΚΑΠ με την Τοπική Οικονομία και τα Σημεία Πώλησης γεωργικών φαρμάκων και λοιπών εφοδίων.
Η ανταπόκριση της αγοράς στα μέτρα πολιτικής προτύπων υγιεινής διατροφής
Authors: Τσιαμπαρλή Ελισάβετ
Published: September 2021

Τα πρότυπα υγιεινής διατροφής έχουν προσελκύσει τόσο το ενδιαφέρον των ερευνητών όσο και των μέσων μαζικής ενημέρωσης, καθώς αντιλαμβάνονται ως η πιο αποτελεσματική στρατηγική για την προαγωγή της υγείας του ανθρώπου. Αρκετές έρευνες καταλήγουν στο συμπέρασμα ότι η συχνότητα εμφάνισης χρόνιων ασθενειών (παχυσαρκία, υπερβολικό βάρος, καρδιαγγειακά νοσήματα, διαβήτης, άγχος, εγκεφαλικό επεισόδιο και καρκίνος) σε μεγάλο βαθμό σχετίζεται με τον τρόπο ζωής, τους διατροφικούς παραγόντες και την έλλειψη σωματικής άσκησης. Επιπλέον, πολλές έρευνες έδειξαν ότι η υγιεινή διατροφή συνδέεται στενά με τα κοινωνικο-οικονομικά χαρακτηριστικά όπως την ηλικία, το φύλο και την ανησυχία για την υγεία. Ο σκοπός της παρούσας διατριβής είναι να μελετήσει τη στάση των καταναλωτών απέναντι στην υγιεινή διατροφή και να εξετάσει τη δυσκολία να υιοθετήσουν ένα μόνιμο υγιεινό τρόπο διατροφής, χρησιμοποιώντας τη θεωρητική προσέγγιση του υποδείγματος Rasch. Δεδομένου ότι οι καταναλωτές επηρεάζονται από ένα ευρύ φάσμα κοινωνικο-οικονομικών χαρακτηριστικών (φύλο, ηλικία, εισόδημα, εκπαίδευση και απασχόληση) όταν επιλέγουν τα γεύματά τους, εντοπίζονται οι κύριοι καθοριστικοί παράγοντες της στάσης των καταναλωτών απέναντι στην υγιεινή διατροφή και απέναντι στις επιλογές των τροφίμων που μπορούν να συμβάλουν στην υιοθέτηση ενός υγιεινού τρόπου ζωής. Πράγματι, η χρήση των θεωρητικών και ψυχολογικών προσεγγίσεων έχουν διαφωτίσει τους κύριους παράγοντες που επηρεάζουν τους καταναλωτές να ακολουθούν υγιεινή διατροφή. Σε αυτή τη διατριβή, εφαρμόστηκε το υπόδειγμα Rasch για την αξιολόγηση των εμποδίων που αντιμετωπίζουν οι καταναλωτές να υιοθετήσουν και να ακολουθήσουν έναν υγιεινό τρόπο διατροφής και των συσχετίσεων με μια σειρά από παράγοντες συμπεριφοράς και κοινωνικο-οικονομικών χαρακτηριστικών. Η έρευνα πραγματοποιήθηκε στο πολεοδομικό συγκρότημα της Θεσσαλονίκης (Βόρεια Ελλάδα) σε τυχαίο δείγμα 793 καταναλωτών με τη μορφή ερωτηματολογίου. Τα αποτελέσματα δείχνουν ότι οι καταναλωτές, οι οποίοι θέλουν να ακολουθήσουν υγιεινή διατροφή θεωρούν πιο σημαντικό να καταναλώνουν φρέσκα λαχανικά, φρούτα, φυσικά τρόφιμα και ψάρια. Επίσης, οι συμμετέχοντες αξιολογούν την υγεία τους σε καλή κατάσταση, δεν καπνίζουν αλλά η σωματική δραστηριότητά τους είναι περιορισμένη. Επιπλέον, σημαντικές διαφορές μεταξύ των ομάδων των καταναλωτών αναδεικνύονται στην αλλαγή της διατροφής τους κατά την υιοθέτηση υγιεινών πρότυπων διατροφής. Οι λιγότερο ενημερωμένοι καταναλωτές με χαμηλό επίπεδο εισοδήματος και μόρφωσης, τείνουν να εμφανίζουν υψηλότερα επίπεδα δυσκολίας για να αλλάξουν τις διατροφικές τους συνήθειες. Τέλος, οι νεότεροι σε ηλικία καταναλωτές, η ανεργία και το χαμηλό επίπεδο εκπαίδευσης είναι καθοριστικοί παράγοντες για τη δυσκολία της υγιεινής διατροφής.
Λογοτεχνία, εικόνα και κινηματογράφος στην πρωτοβάθμια εκπαίδευση
Authors: Γρόσδος Σταύρος
Published: September 2021

Στα πλαίσια της έρευνας δράσης υλοποιήθηκε μία διδακτική πρόταση, στην οποία η λογοτεχνία, τα έργα ζωγραφικής και οι κινηματογραφικές ταινίες χρησιμοποιήθηκαν ως ερεθίσματα δημιουργικής γραφής στο προσυγγραφικό στάδιο, σε σχολικές τάξεις στις οποίες φοιτούν παιδιά προεφηβικής ηλικίας (τάξεων Δ΄, Ε΄ και Στ΄ του δημοτικού σχολείου), με την τεχνική της τροποποίησης και ανατροπής μοτίβων, και την ταυτόχρονη εφαρμογή δραστηριοτήτων οπτικοακουστικού γραμματισμού. Σκοπός της έρευνας ήταν να διερευνηθούν: (α) Η εφικτότητα αλλά και τα προβλήματα που ανακύπτουν από την εφαρμογή προγραμμάτων δημιουργικής γραφής με τη χρήση εικόνων. (β) Οι απόψεις, οι στάσεις και οι διδακτικές πρακτικές των εκπαιδευτικών των σχολείων της Πρωτοβάθμιας Εκπαίδευσης στα ζητήματα της διδακτικής της δημιουργικής γραφής. (γ) Η αλλαγή σε θετική κατεύθυνση της στάσης των μαθητών/τριών απέναντι στις διαδικασίες συγγραφής κειμένων με την εφαρμογή δραστηριοτήτων δημιουργικής γραφής. (δ) Ο βαθμός βελτίωσης των κειμένων που παράγουν οι μαθητές/τριες, ως προς τα δημιουργικά τους χαρακτηριστικά, με τη χρήση τεχνικών δημιουργικής γραφής, σε σύγκριση με τα κείμενα που παράγουν κατά τη γλωσσική διδασκαλία.
Traduire la politique performative et intermédiale chez Frida Kahlo
Authors: Κόκκαλη Στυλιανή
Published: September 2021

Στόχος της διδακτορικής διατριβής είναι η διερεύνηση των πολιτικών προεκτάσεων του εικαστικού έργου της Μεξικανής καλλιτέχνιδος Φρίντα Κάλο (1907-1954). Το πολιτικό πλάνο της Κάλο διαρθρώνεται μέσα από τις εξής δύο διαστάσεις: την επιτελεστικότητα, η οποία σχετίζεται με την έννοια της ταυτότητας, και τη διαμεσότητα, η οποία αφορά στην έννοια της αισθητικής. Αυτές οι δύο διαστάσεις διασταυρώνονται μέσα στο έργο της Κάλο και αποτελούν την κατευθυντήριο γραμμή του. Είναι στενά συνδεδεμένες με τις ακόλουθες έννοιες: κατασκευασμένες ταυτότητες και πρακτικές, μεξικανικότητα, υπερ-πραγματικότητα, γυναίκα, φυλετικότητα, μέσο, δημιουργικότητα, αισθητική. Η παρέμβαση μέσω της λογοτεχνικής έκφρασης και συγκεκριμένα μέσω της ποίησης στην παρούσα διδακτορική διατριβή καθιστά την απόπειρα «μεταφραστική». Μέσω της ποιητικής απόπειρας και οδού η διδακτορική διατριβή ακολουθεί τα χνάρια του πολιτικού σχεδίου της Κάλο. Επιπλέον, η ποίηση αποτελεί εδώ τον «τόπο» όπου δημιουργείται, αναδύεται και εγγράφεται μια διαμεσότητα της διαμεσότητας καθώς και μια επιτελεστικότητα της επιτελεστικότητας. Η ποίηση στην παρούσα διδακτορική διατριβή αποτελεί «ανάγνωση». Παράλληλα, διατυπώνει ένα «σχόλιο» τόσο σχετικά με τη θεωρία όσο και σχετικά με τους πίνακες της Κάλο υπό μελέτη. Τέλος, η θεωρία στην οποία γίνεται αναφορά εδώ έχει ως σκοπό να αναδείξει τη διεπιστημονικότητα, την εικαστική δημιουργία καθώς επίσης και τη λογοτεχνική πρακτική (ποίηση). Αυτές οι τρεις παράμετροι αποτελούν τον πυρήνα μέσα στον οποίο αλληλεπιδρούν και συνδιαλέγονται επιστήμες όπως η ψυχανάλυση, η κριτική της λογοτεχνίας, η φιλοσοφία, ο φεμινισμός και η ιστορία τέχνης.
Atomic scale structural modelling of technology materials via computational analysis methods
Authors: Παυλούδης Θεόδωρος
Published: September 2021

Σκοπός της διατριβής ήταν η διερεύνηση των ιδιοτήτων ημιαγώγιμων υλικών και νανοδιατάξεων με τη χρήση υπολογιστικών εργαλείων και συγκεκριμένα μεθόδων πρώτων αρχών, μοριακής δυναμικής και αλγορίθμων πρόβλεψης δομής, αξιοποιώντας υπολογιστικές δομές υψηλής ισχύος. Αρχικά, μελετήθηκε η παραμορφωσιακή, εντατική και ενεργειακή κατάσταση νανοδίσκων νιτριδίου του ινδίου-γαλλίου σε νανοσυρμάτα νιτριδίου του γαλλίου και οι ηλεκτρονικές ιδιότητες των νανοσυρμάτων. Στη συνέχεια διερευνήθηκαν οι δομικές, ηλεκτρονικές και θερμικές ιδιότητες νανοσυρμάτων αρχιτεκτονικής πυρήνα/φλοιού νιτριδίου του γαλλίου/νιτριδίου του αλουμινίου και οι δομικές ιδιότητες νανοσυρμάτων αρχιτεκτονικής πυρήνα/φλοιού αρσενιδίου του γαλλίου/αρσενιδίου του αλουμινίου-γαλλίου. Τέλος, πραγματοποιήθηκε πρόβλεψη της δομής των τριμερών νιτριδίων του γαλλίου-ινδίου, του αλουμινίου-γαλλίου, του αλουμινίου-ινδίου και του κασσιτέρου-πυριτίου, την οποία ακολούθησε αναλυτική ενεργειακή μελέτη τους και διερεύνηση των ηλεκτρονικών τους ιδιοτήτων.
Πολυδιάστατες δομές σύγκρισης χώρων
Authors: Λάσκαρη Άννα
Published: September 2021

Στην παρούσα διατριβή διερευνάται η δυνατότητα συγκρότησης ενός εργαλείου περιγραφής του χώρου μέσω της συγκριτικής ανάλυσης και κατηγοριοποίησης άτυπων χωρικών σχηματισμών, βάσει της ταυτόχρονης και ισότιμης θεώρησης πολλαπλών μετρήσιμων χωρικών χαρακτηριστικών.Αντικείμενο της έρευνας είναι να εξετάσει τη δυνατότητα συγκρότησης χωρικών περιγραφών που να ανταποκρίνονται στην πολλαπλότητα της χωρικής αντίληψης και να διαχειρίζονται την αδυναμία περιγραφής και μέτρησης ασαφών χωρικών ιδιοτήτων που είναι ωστόσο θεμελιώδεις για την κατανόηση και κατ’ επέκταση και για το σχεδιασμό του χώρου.Μεθοδολογικά, επιχειρείται η περιγραφή άτυπων, ασχεδίαστων και υπολειμματικών αδόμητων χώρων, που δεν εμφανίζουν σαφή μορφολογικά, τυπολογικά, δομικά ή και γεωμετρικά χαρακτηριστικά, αλλά παρόλα αυτά χαρακτηρίζονται από αντιληπτικά αναγνωρίσιμες και διαισθητικά εντοπίσιμες ασαφείς ποιότητες. Η προτεινόμενη μέθοδος βασίζεται στην ποσοτικοποίηση πολλαπλών χωρικών χαρακτηριστικών διαφορετικών τάξεων και στη σύγκρισή τους σε έναν μαθηματικά ορισμένο πολυδιάστατο χώρο ιδιοτήτων.Η συγκριτική ανάλυση των πολυδιάστατων αυτών περιγραφών αποβλέπει στην εξαγωγή τύπων, δηλαδή ομάδων ισχυρά αλληλοσυσχετιζόμενων χωρικών μονάδων.Η εκ των υστέρων αναζήτηση κοινών ποιοτήτων στα μέλη των τύπων και ο εντοπισμός επαναλαμβανόμενων συνδυασμών χαρακτηριστικών στοχεύει τόσο στην περιγραφή των εξεταζόμενων άτυπων χώρων όσο και στη σύνδεση μη περιγράψιμων ποιοτήτων με συστάδες μετρήσιμων πλέον χαρακτηριστικών.Η διαδικασία περιγραφής, συγκριτικής ανάλυσης και κατηγοριοποίησης άτυπων χώρων επιδιώκει τη σταδιακή διάκριση δομών, που δεν είναι δυνατό να εντοπιστούν εκ των προτέρων, μέσα από διαδοχικές μεταγραφές των δεδομένων μεταξύ αναπαραστατικών χώρων διαφορετικού πλήθους διαστάσεων.Η προτεινόμενη μεθοδολογία αποτελεί ένα συνδυασμό υφιστάμενων τεχνικών και αλγορίθμων που προέρχονται από διαφορετικά επιστημονικά πεδία. Οι δυνατότητες διαχείρισης πολυδιάστατων δεδομένων και πολυπαραγοντικών προβλημάτων που προσφέρουν οι εφαρμοζόμενες αλγοριθμικές τεχνικές και μέθοδοι ανάλυσης δεδομένων συμβάλλουν στη συγκρότηση ενός μοντέλου πολλαπλής θεώρησης συσχετισμών που ενσωματώνει με τρόπο συνεκτικό ετερογενείς περιγραφές σε ένα ενιαίο και ανοιχτό σύστημα.
Ανάπτυξη πειραματικού εμβολίου εναντίον ενδοκυτταρικών παθογόνων
Authors: Μαργαρώνη Μαρίτσα
Published: September 2021

Με τον όρο λεϊσμανίαση περιγράφεται ένα σύμπλεγμα ασθενειών που προκαλείται από τα ενδοκυτταρικά παράσιτα του γένους Leishmania και ενδημεί σε πολλές περιοχές ανά τον κόσμο, και στη Μεσόγειο, ενώ o Παγκόσμιος Οργανισμός Υγείας την έχει καταχωρήσει στις παραμελημένες τροπικές ασθένειες. Η λεϊσμανίαση έχει ένα ευρύ φάσμα κλινικών εκδηλώσεων, από την αυτοϊάσιμη δερματική μορφή έως τη σπλαγχνική που μπορεί να αποβεί θανατηφόρος αν δε χορηγηθεί θεραπεία. Το παράσιτο που ευθύνεται για τη σπλαγχνική λεϊσμανίαση στις χώρες της Μεσογείου ανήκει στο είδος Leishmania (L.) infantum. Τα διαθέσιμα φάρμακα έναντι της νόσου χαρακτηρίζονται από μικρή αποτελεσματικότητα, υψηλή τοξικότητα και κόστος, ενώ τα τελευταία χρόνια έχει παρατηρηθεί ανάπτυξη ανθεκτικότητας των παρασίτων. Τα παραπάνω δεδομένα καθιστούν επιτακτική την ανάγκη ανάπτυξης ενός εμβολίου για την πρόληψη της λεϊσμανίασης. Τα πεπτιδικά ή πρωτεϊνικά εμβόλια έχουν το μειονέκτημα της χαμηλής ανοσογονικότητας και της ανάγκης χορήγησης πολλαπλών δόσεων. Γίνονται προσπάθειες να αντιμετωπιστεί το πρόβλημα αυτό με τη χρήση ανοσοενισχυτικών, τα οποία όμως σχετίζονται με φαινόμενα τοξικότητας. Προκειμένου να παρακαμφθούν τα συγκεκριμένα προβλήματα, έχει προταθεί η χρήση πολυμερών ως συστημάτων μεταφοράς αντιγόνων. Σκοπός της παρούσας μελέτης ήταν διερεύνηση της ικανότητας πολυλειτουργικών νανοφορέων πολυ(D,L-γαλακτικού–co-γλυκολικού οξέος) (poly (D,L-lactic-co-glycolic acid, PLGA) να επάγουν προστατευτικές αποκρίσεις σε πρότυπο σπλαγχνικής λεϊσμανίασης. Σε νανοφορείς PLGA ενσωματώθηκε εκχύλισμα των προμαστιγωτών μορφών του παρασίτου L. infantum (sLiAg) και το ανοσοενισχυτικό MPLA. Οι νανοφορείς PLGA τροποποιήθηκαν επιφανειακά με ένα 8-πεπτίδιο (p8), η αλληλουχία του οποίου παρουσιάζει ομολογία με την περιοχή πρόσδεσης του TNFα στους υποδοχείς του. Οι νανοφορείς με την επιφανειακή τροποποίηση προσλαμβάνονταν πιο αποτελεσματικά από τα δενδριτικά κύτταρα, γεγονός που αποδίδεται σε ενδεχόμενη στόχευση των δενδριτικών κυττάρων από το p8, αλλά και στη μείωση της απόλυτης τιμής του επιφανειακού φορτίου των νανοφορέων. Η ενσωμάτωση του sLiAg ή και του MPLA, καθώς και η επιφανειακή τροποποίηση με το p8 προκάλεσαν την ωρίμανση και τη λειτουργική διαφοροποίηση των δενδριτικών κυττάρων, όπως αυτή εκφράστηκε μέσω της αύξησης των επιφανειακών δεικτών και της παραγωγής κυτταροκινών. Τα δενδριτικά κύτταρα είχαν την ικανότητα να παρουσιάζουν τα αντιγόνα του παρασίτου σε Τ λεμφοκύτταρα επάγοντας την ειδική ενεργοποίησή τους. Ο εμβολιασμός ποντικών BALB/c με τους νανοφορείς PLGA-sLiAg-MPLA και p8-PLGA-sLiAg είχε ως αποτέλεσμα τη σημαντική μείωση του παρασιτικού φορτίου και την ανάπτυξη διαμένουσας ανοσολογικής απόκρισης έναντι της μόλυνσης με L. infantum, μέσω της ενεργοποίησης βοηθητικών και κυτταροτοξικών Τ λεμφοκυττάρων και της καταστολής των υποπληθυσμών ΤΗ2 και Τ ρυθμιστικών λεμφοκυττάρων. Με βάση τα παραπάνω αποτελέσματα οι νανοσχηματισμοί αυτοί προτείνονται ως υποψήφια εμβόλια έναντι της σπλαγχνικής λεϊσμανίασης.
Μελέτη της σχέσης δομής - μαγνητισμού σε λεπτά υμένια με ακτινοβολία σύγχροτρον και με συμβατικές πειραματικές τεχνικές
Authors: Βλάχος Αθανάσιος
Published: September 2021

Στα πλαίσια της διδακτορικής αυτής διατριβής μελετήθηκε η σχέση δομής και μαγνητισμού σε λεπτά μαγνητικά υμένια. Ένα μέρος της διατριβής έγινε στο εργαστήριο και ένα στο European Synchrotron Radiation Facility. Στο Σύγχροτρον μελετήθηκαν με την τεχνική του κυκλικού μαγνητικού διχρωϊσμού ακτίνων Χ (x-ray magnetic circular dichroism – XMCD) άμορφα και κρυσταλλικά υμένια με παρόμοια σύνθεση. Αφενός, για πρώτη φορά μετρήθηκε η επαγόμενη μαγνητική ροπή στο ζιρκόνιο και το ύττριο σε άμορφα και κρυσταλλικά μαγνητικά υμένια και διαχωρίστηκαν οι μαγνητικές ροπές σπιν και τροχιάς. Αφετέρου, βρέθηκε το εντυπωσιακό φαινόμενο της αλλαγής του σχετικού προσανατολισμού της μαγνητικής ροπής σπιν και τροχιάς, οι οποίες από αντιπαράλληλες στα κρυσταλλικά υμένια γίνονται παράλληλες στα άμορφα. Έγινε κατανοητό πως κάτι τέτοιο οφείλεται στη διαφορά στον αριθμό πρώτων γειτόνων και στις ενδοατομικές αποστάσεις. Ο παράλληλος προσανατολισμός των μαγνητικών ροπών σπιν και τροχιάς σε στοιχεία με λιγότερο από μισογεμάτη ζώνη d αποτελεί μια διαφαινόμενη παραβίαση του τρίτου κανόνα του Hund στην ύλη. Τέλος, έγινε μελέτη ορισμένων μαγνητικών υμενίων με παλλάδιο και πλατίνα, υμένια με ενδιαφέρον στη μαγνητική και μαγνητο-οπτική εγγραφή πληροφορίας, ώστε να κατανοηθούν καλύτερα οι μηχανισμοί που τα καθιστούν ενδιαφέροντα τεχνολογικά.Επίσης, κύρια στο εργαστήριο, μελετήθηκε η σχέση υφής και μαγνητικής ανισοτροπίας σε υμένια με βάση το κοβάλτιο και το νικέλιο σε fcc δομή. Kαταγράφηκαν βρόχοι μαγνητικής υστέρησης με ένα Kerr μαγνητόμετρο σε θερμοκρασία δωματίου. Έγινε φανερό πως οι παραμένουσες τάσεις σε συνδυασμό με την κατάλληλη υφή μπορεί να οδηγήσουν στην εμφάνιση κάθετης ανισοτροπίας σε πολυκρυσταλλικά υμένια. Η κάθετη μαγνητική ανισοτροπία είναι μια ιδιότητα με μεγάλη σημασία στην τεχνολογική αξιοποίηση των μαγνητικών υμενίων σε νανοδιατάξεις και μαγνητο-οπτικούς δίσκους,. Στην περίπτωση αυτή εντυπωσιακές εικόνες μαγνητικών περιοχών με σπιν πάνω και κάτω σε σχέση με το επίπεδο του υμενίου καταγράφηκαν με το μικροσκόπιο σάρωσης ακίδας. Έγινε εμβάθυνση στα φαινόμενα σχέσης μαγνητισμού και υφής σε πολυκρυσταλλικά συστήματα.
Το γλωσσικό ιδίωμα της περιοχής των Χασίων (ν. Γρεβενών)
Authors: Γκαραλιάκος Δημήτριος
Published: September 2021

Αντικείμενο της παρούσας εργασίας είναι η περιγραφή και η ανάλυση του γλωσσικού ιδιώματος της περιοχής των Χασίων, του νομού Γρεβενών. Η περιγραφή βασίστηκε σε προσωπική έρευνα, στη γνώση του ιδιώματος (ο γράφων είναι φυσικός ομιλητής) και στις γραπτές και προφορικές πηγές κυρίως από ανθρώπους μεγάλης ηλικίας (NORMS).Στόχος και σκοπός της ερευνητικής αυτής προσπάθειας υπήρξε η περιγραφή, ανάλυση και η βαθύτερη μελέτη του ιδιώματος της περιοχής των Χασίων. Αποτελεί κυρίως μια συγχρονική προσέγγιση του ιδιώματος και περιλαμβάνει τέσσερα επίπεδα γλωσσικής ανάλυσης: το επίπεδο της φωνητικής, της φωνολογίας, της μορφολογίας και της σύνταξης ενώ παράλληλα επεκτείνεται και στο λεξιλογικό επίπεδο, με στόχο να καλυφθεί όλο το γλωσσικό φάσμα του ιδιώματος Στο επίπεδο της φωνητικής και της φωνολογίας η μελέτη επικεντρώθηκε στην περιγραφή και στη συστηματική οργάνωση και διάκριση των φωνημάτων του ιδιώματος, στον εντοπισμό και την ακριβή πραγμάτωση των φθόγγων και στην παρουσίαση των σημαντικότερων φωνολογικών φαινομένων.Στο μορφολογικό πεδίο, έγινε προσπάθεια εντοπισμού και κατάτμησης των γραμματικών μορφημάτων, καθώς επίσης περιγράφηκαν τα μορφολογικά φαινόμενα του ιδιώματος και πραγματοποιήθηκε η ανάλυση του ονοματικού και ρηματικού συστήματος του ιδιώματος. Εξετάστηκαν οι βαθύτερες λειτουργικές σχέσεις αλληλοεξάρτησης των γλωσσικών στοιχείων, που καθορίζουν το ρόλο και την ακριβή λειτουργία των μονάδων του μορφολογικού συστήματος του ιδιώματος. Στο πεδίο της σύνταξης έγινε ανάλυση και περιγραφή των σημαντικότερων συντακτικών λειτουργιών, καθώς και των συντακτικών φαινομένων που διακρίνουν το ιδίωμα, όχι μόνο από την ΚΝΕ, αλλά και από άλλα συγγενή ιδιώματα.
Σχεδίαση ευφυών κεραιών για ασύρματα δίκτυα και συστήματα εκπομπής
Authors: Δημούσιος Θεμιστοκλής
Published: September 2021

Αντικείμενο της παρούσας διατριβής αποτελεί η μελέτη, σχεδίαση και αξιοποίηση σε ασύρματα συστήματα επικοινωνιών ευφυών στοιχειοκεραιών διαφόρων τύπων (Switched Parasitic Arrays (SPAs), Planar Inverted F Antennas (PIFA)). Πρόκειται για τύπους ευφυών κεραιών (Smart Antennas), οι οποίες εντάσσονται στην επιμέρους κατηγορία των κεραιών στρεφόμενου λοβού (Switched Beam, SB). Η διατριβή εξειδικεύεται στη σχεδίαση ευφυών κεραιοσυστημάτων που διευκολύνουν την εκπομπή και λήψη σήματος ασύρματων τοπικών δικτύων (WiFi, mobile WiMAX) καθώς και δικτύων κινητής τηλεφωνίας (GSM). Πιο συγκεκριμένα, όσον αφορά τα ασύρματα τοπικά δίκτυα, λαμβάνεται υπόψη το πρότυπο IEEE 802.11 που χρησιμοποιείται ευρέως και δίνεται περισσότερη έμφαση στην ανάπτυξη ευφυών κεραιοδιατάξεων με λειτουργικό εύρος ζώνης που λειτουργούν στις ζώνες συχνοτήτων του WiFi, mobile WiMAX και ικανοποιούν κατά βέλτιστο τρόπο τις συνθήκες λήψης (σταθερή, φορητή και κινητή λήψη) που ορίζονται από το εν λόγω πρότυπο. Αρχικά περιγράφονται τα κύρια χαρακτηριστικά του ΙΕΕΕ 802.11. Ακολούθως παρουσιάζονται τα είδη και οι αρχές λειτουργίας των ευφυών κεραιών, καθώς και τα πλεονεκτήματα που συνεπάγεται η ενσωμάτωση τους στα ασύρματα τοπικά δίκτυα. Στη συνέχεια αναπτύσσονται οι διατάξεις SPAs που μελετώνται στην παρούσα διατριβή και τονίζεται η σημασία της ηλεκτρονικής στροφής του διαγράμματος ακτινοβολίας. Σχεδιάζονται διατάξεις από ευφυείς κεραίες μεταγωγής ενεργών και παρασιτικών στοιχείων που προορίζονται για εφαρμογές λήψης σήματος WiFi, mobile WiMAX τοπικών δικτύων καθώς επίσης και κινητής τηλεφωνίας. Δίνεται έμφαση σε δομές που περιλαμβάνουν γωνιακό ανακλαστήρα με δίπολα, δύο ενεργά περιφερειακά στοιχεία με τα υπόλοιπα βραχυκυκλωμένα και σε δομές που αποτελούνται στοιχεία τύπου PIFA, ενεργά ή παρασιτικά, συμμετρικά τοποθετημένα πάνω σε αγώγιμο έδαφος. Ακόμη παρατίθενται στοιχεία από τη θεωρία της μεθόδου των ροπών, η οποία χρησιμοποιείται για την ηλεκτρομαγνητική ανάλυση των SPAs. Η σχεδίαση των κεραιοσυστημάτων πραγματοποιείται με τη βοήθεια της στοχαστικής τεχνικής αναζήτησης και βελτιστοποίησης των γενετικών αλγορίθμων (Genetic Algorithms, GAs), η οποία συνίσταται για την επίλυση πολυπαραμετρικών προβλημάτων. Ικανοποιούνται διάφορες σχεδιαστικές απαιτήσεις που αφορούν στη μορφή του διαγράμματος ακτινοβολίας, την τιμή του κέρδους και την αντίσταση εισόδου. Τα αποτελέσματα επιβεβαιώνουν την ευελιξία και αποτελεσματικότητα των προτεινόμενων διαδικασιών σχεδίασης. Επιπλέον γίνεται αναφορά στην κατασκευή και πειραματική μέτρηση πρωτοτύπων μιας προτεινόμενης ευφυούς στοιχειοκεραίας μεταγωγής ενεργών και παρασιτικών στοιχείων PIFA για μια κατάσταση μεταγωγής.
Συμβολή στη μελέτη του ιονισμού του εδάφους
Authors: Ασημακοπούλου Φανή
Published: September 2021

Η τιμή της ειδικής αντίστασης του εδάφους αποτελεί καθοριστικό παράγοντα για τη συμπεριφορά των συστημάτων γείωσης και παρουσιάζει διακυμάνσεις, τόσο κατά τη διάρκεια του έτους, όσο και λόγω της πρόκλησης ιονισμού του εδάφους, κατά τη διάχυση κεραυνικού ρεύματος στο έδαφος, μέσω του συστήματος γείωσης. Η παρούσα διδακτορική διατριβή εστιάζεται στην πειραματική μελέτη εδαφικών δειγμάτων, προκειμένου να μελετηθούν οι παράγοντες που συμβάλλουν στην εκδήλωση ιονισμού του εδάφους. Μεταξύ άλλων, η σημαντικότερη παράμετρος είναι η κρίσιμη ένταση ιονισμού του εδάφους. Για τη μελέτη αυτής της παραμέτρου, και των παραγόντων που την επηρεάζουν, πραγματοποιήθηκαν πειράματα, με την εφαρμογή κρουστικής τάσης σε εδαφικά δείγματα. Τα πειραματικά αποτελέσματα αξιοποιήθηκαν για την εκτίμηση της αβεβαιότητας, που σχετίζεται με την τιμή της τάσης έναρξης του φαινομένου. Η κρίσιμη ένταση ιονισμού υπολογίσθηκε, επίσης, με την εφαρμογή μεθόδων, που έχουν προταθεί στη βιβλιογραφία, αλλά και νέων, που προτείνονται στο πλαίσιο της παρούσας εργασίας και των οποίων αξιολογείται η αποτελεσματικότητα. Ακόμη, με τη βοήθεια μη γραμμικού παλινδρομικού μοντέλου και Γενετικού Αλγορίθμου, πραγματοποιήθηκε βελτιστοποίηση των παραμέτρων εξίσωσης, που έχει προταθεί στη βιβλιογραφία, για τον υπολογισμό της κρίσιμης έντασης ιονισμού, βάσει πειραματικών δεδομένων, ενώ προτάθηκε και καινούργια εξίσωση, η οποία παρουσιάζει μικρότερη απόκλιση μεταξύ των πειραματικών και εκτιμώμενων τιμών. Τέλος, στο πλαίσιο της παρούσας διατριβής μελετήθηκε η συμπεριφορά της ειδικής αντίστασης του εδάφους, συναρτήσει των καιρικών συνθηκών. Γι’ αυτόν τον σκοπό, εκπαιδεύθηκε Τεχνητό Νευρωνικό Δίκτυο, με τη χρήση διαφορετικών αλγορίθμων εκπαίδευσης, με εισόδους τις τιμές της ειδικής αντίστασης του εδάφους και του ύψους βροχόπτωσης, για μία παρελθούσα χρονική περίοδο, και έξοδο την πρόβλεψη/εκτίμηση της αντίστασης γείωσης για συγκεκριμένη ημέρα.
Ο ρόλος των επιγενετικών επιδράσεων στη διαφοροποίηση των στελεχιαίων προγονικών κυττάρων του κεντρικού νευρικού συστήματος σε συνθήκες φλεγμονής
Authors: Πουλατσίδου Κυριακή-Νεφέλη
Published: September 2021

Τα Στελεχιαία Προγονικά Κύτταρα (ΣΠΚ) αποτελούν βασικό κυτταρικό πληθυσμό του Κεντρικού Νευρικού Συστήματος (ΚΝΣ) καθώς διατηρούν την ικανότητα να αυτό-ανανεώνονται και να διαφοροποιούνται προς νευρώνες και γλοία. Εξαιτίας των ιδιοτήτων τους, τα ΣΠΚ μελετώνται ως θεραπευτικές προσεγγίσεις σε νευροεκφυλιστικές παθήσεις, κοινό χαρακτηριστικό των οποίων αποτελεί η φλεγμονώδης διαδικασία. Ωστόσο, δεν έχει μελετηθεί εκτενώς η επίδραση της φλεγμονής στη βιολογία των ΣΠΚ. Σε παθολογικές καταστάσεις οι επιγενετικές τροποποιήσεις κατευθύνουν τη γονιδιακή έκφραση στα ΣΠΚ αποκρινόμενες σε περιβαλλοντικά ερεθίσματα, διαδραματίζοντας ουσιώδη ρόλο στην παθογένεια. Σε αυτό το πλαίσιο, η παρούσα διατριβή εστιάζει στη διερεύνηση της επίδρασης των φλεγμονωδών κυτταροκινών, στη διαφοροποίηση των ΣΠΚ και το επιγενετικό τους προφίλ.Αρχικά, ταυτοποιήθηκε ο ανοσοφαινότυπος των ΣΠΚ μεταγεννητικού εγκεφάλου μυών, με κυτταρομετρία ροής. Τα αδιαφοροποίητα ΣΠΚ εκφράζουν τους δείκτες CD44, CD24 και CD133, αλλά όχι τους CD15, CD49d και CD184. Έπειτα, τα ΣΠΚ καλλιεργήθηκαν παρουσία κυτταροκινών και εξετάστηκαν οι αλλαγές στον ανοσοφαινότυπο, στο πρότυπο διαφοροποίησης και στο επιγενετικό τους προφίλ. Η έκφραση των αντιγόνων CD44, CD24, CD49d και των μορίων MHC αυξήθηκε μετά από επώαση των ΣΠΚ με IFNγ και TNFα. Η διέγερση των ΣΠΚ με προφλεγμονώδεις κυτταροκίνες ή τον TGFβ, προκάλεσε διαφορικό πρότυπο διαφοροποίησης στην κάθε πειραματική ομάδα. Οι IFNγ και TNFα αύξησαν την έκφραση των δεικτών νευρογένεσης, ενώ κατέστειλαν την έκφραση γλοιακών δεικτών. Αντίθετα, ο TGFβ διατήρησε τα ΣΠΚ σε αδιαφοροποίητη κατάσταση, ρυθμίζοντας ταυτόχρονα αρνητικά την έκφραση δεικτών νευρογένεσης και γλοιογένεσης. Η διαφορική επίδραση των προφλεγμονωδών κυτταροκινών και του TGFβ ήταν επίσης φανερή στο επιγενετικό προφίλ. Τα γονίδια που κωδικοποιούν τα επιγενετικά ένζυμα παρουσίασαν απορρυθμισμένο πρότυπο έκφρασης. Επίσης, το ανοσοστύπωμα κατά Western έδειξε ότι τα επίπεδα ακέτυλο-ιστόνης Η3 μειώθηκαν λόγω της IFNγ, ο TNFα προκάλεσε αύξηση της ακετυλιωμένης ιστόνης Η4, ενώ ο TGFβ φαίνεται να προκάλεσε αντίθετα αποτελέσματα στις ακέτυλο-ιστόνες Η3 και Η4. Τέλος, με αλληλούχηση του DNA αποδείχθηκε ότι τα γονίδια Ngn1 και Tubb3 είχαν διαφορικό πρότυπο μεθυλίωσης του DNA μετά από την επίδραση των προ-φλεγμονωδών κυτταροκινών.Τα αποτελέσματά μας υποδεικνύουν ότι τα μεταγεννητικά ΣΠΚ διαθέτουν μοναδικό ανοσοφαινότυπο. Η έκθεσή τους σε προ- ή αντι-φλεγμονώδεις παράγοντες τα κατευθύνει προς διαφορετική κυτταρική μοίρα και οι αλλαγές αυτές φαίνεται να επιτελούνται μέσω επιγενετικών τροποποιήσεων. Η περαιτέρω μελέτη της επιγενετικής ρύθμισης των ΣΠΚ in vivo θα μπορούσε να συμβάλλει στην εύρεση νέων θεραπευτικών στόχων.
Διερεύνηση της κορινθιακής σταφίδας ως ενός “λειτουργικού” τροφίμου της μεσογειακής διατροφής
Authors: Κανέλλος Παναγιώτης
Published: September 2021

Στην προσπάθεια ανάδειξης φυσικών προϊόντων με βιοπροστατευτική δράση, αρκετές μελέτες έχουν γίνει σε φυσικά προϊόντα Ελληνικής προέλευσης. Η σταφίδα είναι φυσικά αποξηραμένο φρούτο που επιδεικνύει εν δυνάμει τις δράσεις του φρέσκου ομολόγου του, του σταφυλιού. Σκοπός της παρούσας Διδακτορικής διατριβής ήταν να μελετηθεί η πιθανή ευεργετική επίδραση στην υγεία της ένταξης της Κορινθιακής σταφίδας στη Δυτικού τύπου διατροφή του σύγχρονου καταναλωτή. Στο πλαίσιο της παρούσας διατριβής, μελετήθηκε η βιοδιαθεσιμότητα 25 φυτοχημικών συστατικών που είχαν προσδιοριστεί στο τρόφιμο και 17 από αυτά ανιχνεύτηκαν στο πλάσμα 15 υγιών εθελοντών. Παράλληλα, παρατηρήθηκε αύξηση της αντιοξειδωτικής ικανότητας του ορού και αύξηση του ολικού φαινολικού περιεχομένου στο πλάσμα των εθελοντών 1 h μεταγευματικά. Στη συνέχεια, σε μια μεταγευματική διασταυρούμενη μελέτη εξετάστηκε η γλυκαιμική και ινσουλιναιμική απόκριση μετά από κατανάλωση σταφίδας σε 15 υγιείς εθελοντές και 15 ασθενείς με σακχαρώδη διαβήτη τύπου 2. Παρατηρήθηκε βελτιωμένη γλυκαιμική και ινσουλιναιμική απόκριση μετά από την κατανάλωση σταφίδας σε σύγκριση με το διάλυμα αναφοράς, ενώ υπολογίστηκε ότι η Κορινθιακή σταφίδα αποτελεί τρόφιμο μέτριου γλυκαιμικού δείκτη (ΓΔ=66) και χαμηλού γλυκαιμικού φορτίου (ΓΦ=8). Επιπλέον, εξετάστηκε η επίδραση της κατανάλωσης σταφίδας στα ανθρωπομετρικά και κλινικά χαρακτηριστικά καθώς και σε δείκτες οξειδωτικού στρες και φλεγμονής σε ασθενείς με σακχαρώδη διαβήτη τύπου 2. Παρατηρήθηκε στατιστικά σημαντική μείωση κατά 7% στη διαστολική αρτηριακή πίεση και στατιστικά σημαντική αύξηση κατά 13% στην αντιοξειδωτική ικανότητα του πλάσματος των ασθενών που κατανάλωναν 2 ισοδύναμα σταφίδας καθημερινά για 6 μήνες. Στη συνέχεια, μελετήθηκε η επίδραση της ένταξης της Κορινθιακής σταφίδας στο καθημερινό διαιτολόγιο υγιών καπνιστών με χαμηλή υιοθέτηση του Μεσογειακού προτύπου διατροφής για διάστημα ενός μήνα σε δείκτες οξειδωτικού στρες, φλεγμονής και ενδοθηλιακής λειτουργίας. Στη μελέτη συμμετείχαν 20 άτομα στην ομάδα παρέμβασης και 12 στην ομάδα ελέγχου και παρατηρήθηκε μείωση της διαστολικής αρτηριακής πίεσης και των επιπέδων της ολικής και LDL χοληστερόλης στις γυναίκες που συμμετείχαν στην ομάδα παρέμβασης. Τέλος, εξετάστηκε η επίδραση της κατανάλωσης Κορινθιακής σταφίδας στα επίπεδα ορμονών που σχετίζονται με την όρεξη και παρατηρήθηκε σημαντική μείωση των επιπέδων γκρελίνης, γαστρικού ανασταλτικού πολυπεπτιδίου και του λόγου γκρελίνης/ομπεστατίνης μεταγευματικά σε 10 υγιείς εθελοντές, υποστηρίζοντας έναν πιθανό ρυθμιστικό μηχανισμό της σταφίδας στην όρεξη και τον κορεσμό. Συμπερασματικά, η Κορινθιακή σταφίδα μπορεί να συμβάλλει στη διαμόρφωση ενός πιο υγιεινού μοντέλου διατροφής από καταναλωτές με χαμηλή κατανάλωση φρούτων και λαχανικών που πιθανόν βρίσκονται σε κίνδυνο να αναπτύξουν καρδιαγγειακή νόσο.
Η σχέση του μεταβολικού συνδρόμου με τη λειτουργία των β-κυττάρων και την ευαισθησία στην ινσουλίνη
Authors: Γεραγώτου Θέκλα
Published: September 2021

Ιστορικό. Υπάρχουν διαφορετικά χαρακτηριστικά του μεταβολικού συνδρόμου σε ασθενείς με διαφορετικές εθνότητες. Μέθοδοι. Μελετήσαμε 44 Νότιο Ασιάτες και 54 Ευρωπαίους και τους κατατάξαμε σε τρεις ομάδες ανάλογα με την εμφάνιση του μεταβολικού συνδρόμου (ΜΣ) και του διαβήτη τύπου 2 (ΣΔτ2). Ο δείκτης ευαισθησίας στην ινσουλίνη (ISI), οι στατικοί, δυναμικοί και οι ολικοί δείκτες αποκρισιμότητας των β-κυττάρων (Φ), και οι δείκτες διάθεσης (DI) υπολογίστηκαν με τη χρήση του oral minimal model (OMM). Αποτελέσματα. Και στις δύο εθνότητες, ο ISI ήταν χαμηλότερος στην υποομάδα με ΜΣ και ΣΔτ2 σε σύγκριση με την υποομάδα χωρίς ΜΣ ούτε ΣΔτ2 (P <0,004). Οι Νότιο Ασιάτες χωρίς ΜΣ παρουσίαζαν μεγαλύτερη αντίσταση στην ινσουλίνη από ότι οι Ευρωπαίοι χωρίς ΜΣ (P = 0,033). Στους Νότιο Ασιάτες, οι ISI, δυναμικοί DI και στατικοί DI συσχετίστηκαν σημαντικά (P <0,006) με την υψηλής- πυκνότητας λιποπρωτεΐνη χοληστερόλη και τα τριγλυκερίδια. Στους Ευρωπαίους, ο ISI συσχετίστηκε με την αναλογία μέσης-ισχίων (P = 0.005) και τη συστολική και διαστολική αρτηριακή πίεση (P <0,005), ενώ ο στατικός DI είχε σχέση με τη συστολική αρτηριακή πίεση (Ρ= 0,005). Συμπεράσματα. Οι ISI και DIs συνδέθηκαν με λιπιδαιμικά χαρακτηριστικά στους Νότιο Ασιάτες και με την πίεση του αίματος στους Ευρωπαίους που υποδηλώνει ότι η αντίσταση στην ινσουλίνη ενισχύει διαφορετικά χαρακτηριστικά του μεταβολικού συνδρόμου σε διάφορες εθνότητες.
Nanostructured high magnetic anisotopy Pt-TM (TM=Co, Fe, Cr) films
Authors: Μάρκου Αναστάσιος
Published: September 2021

Στην παρούσα εργασία πραγματοποιήθηκε ο μορφολογικός, μαγνητικός και δομικός χαρακτηρισμός νανοδομημένων υμενίων υψηλής μαγνητικής ανισοτροπίας κραμάτων λευκόχρυσου-μεταβατικού μετάλλου (Μ.Μ.=κοβάλτιο, σίδηρος και χρώμιο). Η μελέτη επικεντρώθηκε σε τέσσερα κυρίως θέματα.Στο πρώτο μέρος μελετήθηκε η επίδραση της στρωματικότητας και του πάχους σε υμένια L12-CrPt3 και L10-CoPt. Παρατηρήθηκε ότι στις στρωματικές δομές επιτυγχάνονται υψηλότερες τιμές συνεκτικού πεδίου και αποκατάσταση της χημικής τάξης.Στο δεύτερο μέρος μελετήθηκε η επίδραση του μαγνητικού πεδίου κατά την ανόπτηση στον προσανατολισμό πολυστρωματικών υμενίων L10-Co/Pt. Τα υμένια που έχουν υποστεί θερμική επεξεργασία παρουσία μαγνητικού πεδίου αναπτύσσουν (001) προσανατολισμό και συνεπώς κάθετη μαγνητική ανισοτροπία. Υπολογίστηκε και παρατηρήθηκε, επίσης, συσχέτιση διαξονικών εφελκυστικών παραμορφώσεων, εξαιτίας του μαγνητικού πεδίου, σε μακροσκοπικό επίπεδο ευνοώντας τον (001) προσανατολισμό. Το τρίτο μέρος περιλαμβάνει τη χρήση μονοστρώματος νανοσφαιρών πυκνής εξαγωνικής διάταξης δύο διαφορετικών μεγεθών (970nm και 173nm) ως μάσκα για την εναπόθεση υμενίων FePt με νανοδομικά χαρακτηριστηκά (νησίδες). Μετά από ανόπτηση οι νησίδες κρυσταλλώνονται στην τετραγωνική L10 δομή και είναι μαγνητικά σκληρές. Οι νησίδες χαρακτηρίζονται από μη μηδενικές μεταξύ τους αλληλεπιδράσεις. Επίσης, πραγματοποιήθηκε και έγινε σύγκριση των παραπάνω αποτελεσμάτων με μικρομαγνητικούς υπολογισμούς. Οι μικρομαγνητικοί υπολογισμοί έδειξαν ότι οι νησίδες αποτελούνται από τοιχώματα πολλών περιοχών, εξαιτίας της παρουσίας μαλακών φάσεων ή νησίδων με διαφορετικό προσανατολισμό ανισοτροπίας.Στο τελευταίο μέρος μελετήθηκε η αντιστροφή της μαγνήτισης πολυστρωματικών υμενίων βαθμιδωτής ανισοτροπίας, με καμπύλες ανάκρουσης πρώτης τάξης, που έχουν εναποτεθεί είτε σε υποστρώματα πυριτίου είτε σε μονόστρωμα νανοσφαιρών. Τα αποτελέσματα έδειξαν ότι τα πολυτρωματικά υμένια μπορούν να χρησιμοποιηθούν σαν μοντέλο για τη δημιουργία βαθμιδωτής κάθετης ανισοτροπίας όσο η εγκάρσια διάδοση των τοιχωμάτων περιορίζεται από τα νανοδομικά χαρακτηριστικά.
Η πολιτική της Ευρωπαϊκής Ένωσης και των Διεθνών Οργανισμών (ΟΟΣΑ-ΟΥΝΕΣΚΟ) στη ζήτημα της επιμόρφωσης των εκπαιδευτικών και η ελληνική πραγματικότητα
Authors: Πατσιάδου Μαγδαληνή
Published: September 2021

Όλες οι πτυχές του σύγχρονου κόσμου αλλάζουν, σε τεχνολογικό, πολιτικό, οικονομικό, κοινωνικό και πολιτισμικό επίπεδο. Η εκπαίδευση βρίσκεται στο επίκεντρο του παγκόσμιου ενδιαφέροντος για το τι μέλλει γενέσθαι. Καθώς η ¨Κοινωνία της Γνώσης¨ σχηματοποιείται, το εκπαιδευτικό γίγνεσθαι ραγδαία μετασχηματίζεται. Τα εθνικά εκπαιδευτικά συστήματα και τα σχολεία δεν θα μπορέσουν να ανταποκριθούν στις απαιτήσεις που προκαλεί το φαινόμενο της παγκοσμιοποίησης, αν οι εκπαιδευτικοί δεν βρεθούν στο επίκεντρο της εκπαιδευτικής αλλαγής. Οι εκπαιδευτικοί διαδραματίζουν ένα ρόλο-κλειδί, και για αυτό θα υπάρξουν πολλές προσδοκίες και πολλές απαιτήσεις από αυτούς. Στο σύγχρονο πλαίσιο, αντιμετωπίζονται ως επαγγελματίες που εργάζονται σκληρά, μέσα σε απαιτητικά εργασιακά περιβάλλοντα.Σε εθνικό και υπερεθνικό επίπεδο, η εκπαίδευση και κατάρτιση των εκπαιδευτικών γίνονται αντιληπτές ως ένα μαθησιακό συνεχές, που ξεκινά από την εισαγωγική εκπαίδευση και συνεχίζεται μέχρι το τέλος της επαγγελματικής τους πορείας. Η ενδο-υπηρεσιακή κατάρτιση δεν αντιμετωπίζεται πλέον αποκλειστικά ως αντιστάθμισμα στις ελλείψεις της αρχικής εκπαίδευσης, αλλά ως μια δια βίου μαθησιακή διαδικασία, ικανή να αυξήσει τον επαγγελματισμό των εκπαιδευτικών, βελτιώνοντας την ποιότητα και την αποτελεσματικότητα των διδακτικών τους μεθόδων. Τα προγράμματα ενδο-υπηρεσιακής εκπαίδευσης/κατάρτισης, -τα οποία περιλαμβάνουν ένα μεγάλο αριθμό δραστηριοτήτων τυπικής, μη τυπικής και άτυπης μάθησης-, πρέπει να ανταποκρίνονται στις συγκεκριμένες ανάγκες του εκπαιδευτικού και της σχολικής μονάδας.Η Ευρωπαϊκή Ένωση, ο ΟΟΣΑ και η ΟΥΝΕΣΚΟ διαδραματίζουν ένα σημαντικό ρόλο στη διαμόρφωση της παγκόσμιας εκπαιδευτικής ατζέντας. Επηρεάζουν σε σημαντικό βαθμό την ευρωπαϊκή εκπαιδευτική πολιτική και την εξέλιξη της νεο-φιλελεύθερης συζήτησης για την αναγκαιότητα των εκπαιδευτικών μεταρρυθμίσεων. Λαμβάνοντας υπόψη τις γενικευμένες αλλαγές σε επίπεδο τεχνολογίας, οικονομίας και δημογραφίας, αποδίδουν μεγάλη σημασία στην ενδο-υπηρεσιακή κατάρτιση και συνεχιζόμενη επαγγελματική ανάπτυξη των εκπαιδευτικών. Η Ευρωπαϊκή Ένωση μάλιστα συνεργάζεται στενά με τις κυβερνήσεις των κρατών-μελών, προκειμένου να τις βοηθήσει να εξελίξουν και να εκσυγχρονίσουν τα εθνικά συστήματα εκπαίδευσης και κατάρτισης των εκπαιδευτικών τους.Το εθνικό μας σύστημα εκπαίδευσης και κατάρτισης εκπαιδευτικών προσπαθεί να ολοκληρώσει τις αναγκαίες προσαρμογές με τα υπερεθνικά πρότυπα. Αν και διαχρονικά βελτιώνεται, απομένουν ακόμα πολλά να γίνουν ώστε να καταστεί περισσότερο συγκρίσιμο και ανταγωνιστικό, με βάση τις ευρωπαϊκές και διεθνείς τάσεις. Κρίνεται απαραίτητο το να προετοιμάσουμε ένα συνεκτικό και αποτελεσματικό σύστημα εκπαίδευσης και κατάρτισης των Ελλήνων εκπαιδευτικών, στο πλαίσιο του γενικότερου εκσυγχρονισμού του εθνικού εκπαιδευτικού μας συστήματος.
Εγχειρίδια φυσικών επιστημών δημοτικού σχολείου
Authors: Σαγιάννης Σπυρίδων
Published: September 2021

ΠΕΡΙΛΗΨΗΣτόχος της έρευνας είναι να αναλυθεί ο τρόπος με τον οποίο αποκωδικοποιούν οι εκπαιδευτικοί και οι μαθητές της πρωτοβάθμιας εκπαίδευσης τα παιδαγωγικά μηνύματα των σχολικών βιβλίων των Φυσικών Επιστημών του Δημοτικού.Τα παιδαγωγικά μηνύματα του σχολικού βιβλίου ειδικότερα, αναλύονται με βάση τις διαστάσεις της ταξινόμησης, της περιχάραξης και της τυπικότητας όπως αυτές διαμορφώνονται από το γλωσσικό και το απεικονιστικό μέρος των βιβλίων αλλά και από τη σύνθεση των σελίδων του. Για την διερεύνηση του τρόπου με τον οποίο οι εκπαιδευτικοί και οι μαθητές αποκωδικοποιούν τα παιδαγωγικά μηνύματα των σχολικών βιβλίων και άρα τα αναγνωρίζουν υλοποιήθηκαν δομημένες συνεντεύξεις, με δείγμα τριάντα (30) ατόμων αντίστοιχα από την κάθε ομάδα. Στόχος των συνεντεύξεων ήταν όχι μόνο η διερεύνηση του εάν οι εκπαιδευτικοί και οι μαθητές είναι σε θέση να αναγνωρίζουν σωστά τα επίπεδα της ταξινόμησης, της περιχάραξης και της τυπικότητας, αλλά επιπλέον η αποτύπωση των κριτηρίων που χρησιμοποιούν κατά τη σχετική διαδικασία.Με βάση την έρευνα προκύπτει ότι οι εκπαιδευτικοί και οι μαθητές σε μεγάλο βαθμό είναι σε θέση να διακρίνουν - και μάλιστα εξίσου - τα βασικά παιδαγωγικά χαρακτηριστικά των κειμένων του σχολικού βιβλίου με όρους ταξινόμησης, τυπικότητας και περιχάραξης. Μόνες εξαιρέσεις αποτελούν η αναγνώριση της περιχάραξης τόσο του γραπτού όσο και του απεικονιστικού μέρους του κειμένου, όπου φαίνεται να αναγνωρίζεται περισσότερο από τους εκπαιδευτικούς παρά από τους μαθητές. Παρά ωστόσο το γενικά υψηλό βαθμό αναγνώρισης των χαρακτηριστικών της ταξινόμησης, της τυπικότητας και της περιχάραξης, τα αντίστοιχα κριτήρια που χρησιμοποιούνται για αυτή την αναγνώριση δεν είναι ιδιαίτερα επεξεργασμένα. Οι εκπαιδευτικοί φαίνεται να υπερτερούν ως προς το εύρος των κριτηρίων που επικαλούνται για την αναγνώριση της ταξινόμησης, της τυπικότητας, και της περιχάραξης του γραπτού μέρους του κειμένου. Αντίθετα οι μαθητές υπερτερούν ως προς την επεξεργασία των κριτηρίων που χρησιμοποιούν για την αναγνώριση της ταξινόμησης και της τυπικότητας του απεικονιστικού μέρους.Ως προς τους παράγοντες που επηρεάζουν την αναγνώριση των παιδαγωγικών μηνυμάτων των σχολικών βιβλίων το συμπέρασμα το οποίο προκύπτει από τα επιμέρους ευρήματα είναι ότι η έκθεση των εκπαιδευτικών σε «κείμενα» (τόσο σχολικά όσο και εξωσχολικά) των Φυσικών Επιστημών φαίνεται να οξύνει τους κανόνες αναγνώρισης ως προς τα διάφορα χαρακτηριστικά και το ρόλο τους, γεγονός που δεν φαίνεται να συμβαίνει ιδιαίτερα με τους μαθητές.
Στρατηγικές για την ανάπτυξη τουριστικών επιχειρήσεων
Authors: Βαρελάς Σωτήριος
Published: September 2021

Η παρούσα διατριβή επιχειρεί να προσεγγίσει θεωρητικά και µεθοδολογικά το Στρατηγικό Μάνατζµεντ όσον αφορά τον κρίσιµο τοµέα του τουρισµού. Οι προκλήσεις που καλούνται να αντιµετωπίσουν οι σύγχρονες τουριστικές επιχειρήσεις, σε ένα διαρκώς µεταβαλλόµενοπαγκοσµιοποιηµένο περιβάλλον, µε ραγδαίες τεχνολογικές εξελίξεις που επιφέρουν νέα µοντέλα εταιρικής διακυβέρνησης, καθιστούν τη στρατηγική απαραίτητη για την ανάπτυξη τους. Παρόλα αυτά η προσέγγιση του Στρατηγικού Μάνατζµεντ είτε ερευνητικά, είτε διδακτικά, είτε όσον αφορά τη διοίκηση των τουριστικών επιχειρήσεων βρίσκεται σε χαµηλά επίπεδα αξιοποίησης. Όσον αφορά τις ελληνικές ερευνητικές εργασίες που αφορούν το στρατηγικό µάνατζµεντ στον τουρισµό, τα ποσοστά είναι ακόµη πιο χαµηλά µε ελάχιστα εγχειρίδια και διατριβές να προσεγγίζουν τον τουρισµό, ενώ και σε αυτές τις περιπτώσεις γίνεται µελέτη κυρίως των τουριστικών προορισµών. Στην κάλυψη του κενούαυτού προσπαθεί να συνεισφέρει και η παρούσα διατριβή.Η προσέγγιση της διατριβής διαφοροποιείται από το πλαίσιο του στρατηγικού σχεδιασµού, το οποίο συναντάται στη διεθνή βιβλιογραφία και προσεγγίζει ολιστικά τον ερευνητικό κλάδο της στρατηγικής από την ευρύτερη σκοπιά του Στρατηγικού Μάνατζµεντ.Ο τουρισµός προσεγγίζεται από τη σκοπιά των τουριστικών επιχειρήσεων και συγκεκριµένα τα ξενοδοχειακά καταλύµατα, όπου διενεργήθηκε εµπειρική µελέτη της χρήσης του Στρατηγικού Μάνατζµεντ, µέσω έρευνας πεδίου µε τη χρήση ερωτηµατολογίου. Μέσω της έρευνα επιχειρείται η µέτρηση της αποτελεσµατικότητας όσον αφορά τη χρήση του Στρατηγικού Μάνατζµεντ και ο βαθµός που επηρεάζει την επίδοση των τουριστικών επιχειρήσεων, διασφαλίζοντας τους µια βιώσιµη ανάπτυξη σε ένα άκρως ανταγωνιστικό περιβάλλον.
Συνδυασμός συνεχούς μηριαίου αποκλεισμού με ροπιβακαΐνη και ενδοφλέβιας χορήγησης παρεκοξίμπης σε ολικές αρθροπλαστικές γόνατος για μετεγχειρητική αναλγησία
Authors: Σαρρίδου Δέσποινα
Published: September 2021

Εισαγωγή: Η ολική αρθροπλαστική γόνατος συνήθως συνοδεύεται από σημαντικό μετεγχειρητικό πόνο. Οι περιφερικοί αποκλεισμοί αυξάνουν την αποτελεσματικότητα της μετεγχειρητικής αναλγησίας, εκλεκτικών. Όσον αναφορά τους εκλεκτικούς cox-2 αποκλειστές, η παρεκοξίμπη φαίνεται να πλεονεκτεί λόγω της ενδοφλέβιας χορήγησής της, των περιορισμένων παρενεργειών της, της αναλγητικής αποτελεσματικότητάς της αλλά και της πιθανής αγχολυτικής της δράσης όπως έχει φανεί από πρόσφατες μελέτες .Υλικό και μέθοδος: Ενενήντα οι ασθενείς υποβλήθηκαν σε ΤΚΑ υπό υπαραχνοειδή αναισθησία με μία μόνη δόση βουπιβακαΐνης 10-20mg (0,5%) Πριν την υπαραχνοειδή αναισθησία εφαρμοζόταν μηριαίος αποκλεισμός υπό άσηπτες συνθήκες με τη χρήση νευροδιεγέρτη. Στη συνέχεια θα εγχυθούν 10 ml ροπιβακαΐνης 7,5%. Αργότερα, στο τμήμα μεταναισθητικής φροντίδας συνδεόταν αντλία 200ml με περιεχόμενο ροπιβακαΐνη 0,2% και ρυθμό χορήγησης 0,1ml/kg/h. Οι ασθενείς τυχαιοποιήθηκαν σε 2 ομάδες ομάδα D και P αντίστοιχα. Αποτελέσματα: Παρατηρήθηκαν στατιστικά σημαντικές διαφορές μεταξύ των δύο ομάδων. Η ομάδα της παρεκοξίμπης εμφάνισε χαμηλότερη κατανάλωση μορφίνης με καλύτερη ποιότητα αναλγησίας σε σχέση με την ομάδα placebo. Επίσης στατιστικά σημαντική διαφορά υπέρ της ομάδας της παρεκοξίμπης παρατηρήθηκε και στα STAI-1 και STAI-2 σκορ της κλίμακας μέτρησης άγχους, Δεν παρατηρήθηκε διαφορά στα αποτελέσματα των αιμοδυναμικών παραμέτρων καθόλη την περιεγχειρητική περίοδο, καθώς και των επιπέδων αιμοσφαιρίνης και των αναγκών σε μετάγγιση. Συμπεράσματα: Η ενδοφλέβια χορήγηση παρεκοξίμπης σε συνδυασμό με συνεχές μηριαίο αποκλεισμό έχει σαν αποτέλεσμα χαμηλότερη κατανάλωση οπιειοειδών και καλύτερη ποιότητα μετεγχειρητικής αναλγησίας με χαμηλότερα σκορ στην κλίμακα πόνου. Ιδιαίτερο ενδιαφέρον παρουσιάζει το γεγονός ότι παρατηρήθηκε σημαντική αγχολυτική επίδραση τόσο στην καταγραφή χρόνιου άγχους , αλλά και άγχους σχετικό με την παρούσα επέμβαση. Ο πιθανός μηχανισμός της παραπάνω δράσης δεν αποτελεί αντικείμενο έρευνας της παρούσας μελέτης και θα ήταν ενδιαφέρον να μελετηθεί μελλοντικά από άλλους ερευνητές.